“તમે એને કોન્સન્ટ્રેશન કહી શકો છો,” ટોફેલે કહ્યું, “કોન્સન્ટ્રેશન! દસ્તાવેજોમાં એ શબ્દ વપરાતો તમે જોઈ શકશો. કોન્સન્ટ્રેશન! હું તો એને લોહિયાળ કબજો જ કહું છું.” જાઝ ક્લબનો માલીક હેરિંગ માછલી અને સોસની પ્લેટો ભરીને લઈ આવ્યો. તેજ શરાબની સાથે માછલી બધાને પસંદ પડી. ખાતાં-ખાતાં, ગવર્નર ફ્રેન્કના હુકમથી પ્રત્યેક વિસ્તારમાં રચાયેલા જ્યૂડનરાટ નામે ઓળખાતા યહૂદી મંડળની વાત ગેબરે કાઢી. વૉરસો અને ક્રેકોવ જેવા શહેરોમાં જ્યૂડનરાટની અંદર ચોવીસ યહૂદી સભ્યોને નિમવામાં આવતા હતા, જે રાજ્ય તરફથી મળતા આદેશોના પાલન માટે જવાબદાર ગણાતા હતા. ક્રેકોવના જ્યૂડનરાટની સ્થાપનાને હજુ તો એક મહિનો પણ થયો ન હતો. મેરેક બાઇબરસ્ટેઇન નામના એક મોટા યહૂદી અધિકારી તેના પ્રમુખ તરીકે નિમાયા હતા. પરંતુ ગેબરે જણાવ્યું, કે આટલા સમયમાં તો યહૂદીઓએ મજૂરી પર જવાના વારાની યોજના લઈને તેઓ સામેથી જર્મન અધિકારીઓ પાસે વેવેલ કેસલમાં પહોંચી ગયા હતા! જ્યૂડનરાટે ખાડા ખોદવા માટે અને બરફ સાફ કરવા માટે ઉપયોગી મજુરોની વિગતો પહોંચાડવાની હતી. યહૂદી મંડળના એ મહાશય કેટલા કાર્યદક્ષ હતા, નહીં?